**ПРОЕКТ!**

**НАРЕДБА ЗА РЕДА И УСЛОВИЯТА ЗА ИЗВЪРШВАНЕ НА ТЪРГОВСКА ДЕЙНОСТ НА ТЕРИТОРИЯТА НА ОБЩИНА РИЛА**

**ГЛАВА ПЪРВА
ОБЩИ РАЗПОРЕДБИ**

**Чл. 1. (1)** С тази наредба се урежда извършването на търговска дейност, реда и условията за функциониране на търговски и туристически обекти на територията на община Рила.

**(2)**  Целта на наредбата е, при извършването на търговска дейност, да се съблюдават следните принципи:

1. Защита на потребителите и на личните и имуществени права на гражданите и юридическите лица;

2. Защита на обществения ред;

3. Опазване на околната среда.

4. Осигуряване на пожарната безопасност и защита на населението на територията на Община Рила;

5. Устойчиво поддържане, опазване и развитие на зелената система на Община Рила;

**(3) „**Търговски обект” е всяка площ за търговия на дребно и едро с хранителни и нехранителни стоки в това число:

1. Открити сергии и маси на пазари, тротоари, улични платна;

2. Магазини, будки, павилиони, каравани и други;

3. Транспортни и други средства за разносна търговия.

**(4)** Площите общинска собственост, върху които се извършва търговска дейност, се предоставят по реда на настоящата наредба без решение на Общинския съвет, провеждане на търг или конкурс.

**Чл. 2**. Физическите, юридическите лица и едноличните търговци подават в Община Рила Заявление за работно време (Приложение № 1) при откриване на обекти по смисъла на чл. 16а, ал.1 от Закона за защита от шума в околната среда, в това число обекти за производство, съхраняване и търговия и обекти в областта на услугите, разположени в зони и територии, предназначени за жилищно строителство, рекреационни зони и територии и зони със смесено предназначение, както и в жилищни сгради  с повече от едно жилище и сгради със смесено предназначение, както и за промяна на работното им време.

**Чл. 3**. Общината поддържа общински информационен масив за стационарни и преместваеми обекти по чл.4 от настоящата наредба, за които е подадено Заявление за работно време.

**ГЛАВА ВТОРА**

**ИЗВЪРШВАНЕ НА ТЪРГОВСКА ДЕЙНОСТ В СТАЦИОНАРНИ И ПРЕМЕСТВАЕМИ ОБЕКТИ НА ТЕРИТОРИЯТА НА ОБЩИНА РИЛА**

**Чл. 4. (1)** Общинските информационни масиви  се изграждат и поддържат от Кмета на Община Рила или от оправомощено от него длъжностно лице. В информационните масиви се вписват следните обекти за търговска дейност:

1. Стационарни:

1.1. Обекти за търговия с хранителни стоки;

1.2. Обекти за търговия с нехранителни стоки;

1.3. Заведения за хранене и развлечения;

1.4. Средства за подслон и места за настаняване;

1.5. Обекти за услуги /салони, сервизи, работилници, ателиета и други /;

1.6. Паркинги;

1.7. Бензиностанции и газстанции;

1.8. Зали за хазартни игри;

1.9. Компютърни и интернет зали;

1.10. Складове;

1.11. Аптеки и дрогерии;

1.12. Търговски комплекси, базари, пазари;

1.13. Пунктове за вторични суровини;

1.14. Производствени обекти;

1.15. Приемателни пунктове;

2. Преместваеми:

2.1.Павилиони, мобилни търговски съоръжения /каравани, фургони,колички,открити щандове и др./;

2.2. Щандове, разположени в частни имоти.

**(2)** Информационните масиви съдържат:

1. Номер и дата на заявление за работно време;

2. Три имена и адрес за физическо лице или наименование на фирмата, седалище, адрес на управление на търговеца, извършващ търговската дейност;

3. Адрес на обекта, телефон за контакт;

4. Име на лицето, представляващо търговеца;

5. Код по ЕИК /БУЛСТАТ;

6. Вид и характер на обекта;

7. Предмет на дейност в обекта;

8. Фирма /име/ на собственика на обекта;

9. Работно време.

**Чл. 5. (1)**  Лицата по чл. 2 подават Заявление за работно време за съответния обект по образец (Приложение № 1) в Община Рила.

**(2)**  Към заявлението по ал.1 се представят следните документи:

1.Документ, уреждащ ползването на обекта (разрешение за ползване, удостоверение за въвеждане в експлоатация, удостоверение за търпимост и други);

2.Становище на Регионална здравна инспекция – Кюстендил относно спазване на граничните стойности на показателите за шум, определени с наредбата по чл.11, т.5 от Закона за защита от шума в околната среда;

3.Други документи, съгласно изискванията на българското законодателство:

3.1 за търговия с хранителни стоки и заведения за хранене и развлечения:

* посочен от търговеца ЕИК, съгласно закона за търговския регистър /ЗТР/;
* удостоверение за регистрация, съгласно чл. 12, ал. 7 от закона за храните;
* свидетелство за регистрация и паспорт на фискално устройство на обекта;
* Документ, разрешаващ ползването на обекта, копие от Нотариален акт и копие от Договор за наем.

3.2. за търговия с нехранителни стоки, обекти за комунални и други услуги, хотели и други места за настаняване:

* Посочен от търговеца ЕИК, съгласно закона за търговския регистър /ЗТР/;
* Свидетелство за регистрация и паспорт на фискално устройство на обекта;
* Документ, разрешаващ ползването на обекта, копие от Нотариален акт и копие от Договор за наем.

3.3. За извършване на търговия на открито върху терени общинска собственост:

3.3.1 **За еднолични търговци и юридически лица**:

* Посочен от търговеца ЕИК, съгласно закона за търговския регистър /ЗТР/;
* удостоверение за регистрация в НАП;
* други документи, на които лицето, извършващо търговска дейност се позовава.

3.3.2. **за земеделски производители**:

* анкетна карта за регистрация на земеделски производител, заверена от компетентния орган за съответната година;
* регистрационна карта на земеделски производител, заверена за съответната година;
* други документи, на които лицето се позовава.

**Чл. 6.** На подаденото Заявление за работно време се поставят номер и дата в Община Рила.

**Чл. 7. (1)** При промяна на обстоятелствата, посочени в заявлението, включително преустановяване на дейността, лицето информира Кмета на Община Рила не по-късно от 7 (седем) дни от настъпване на съответната промяна.

**(2)** Промяната и вписването на новите обстоятелства се извършва по реда на чл.5 и чл.6

**(3)** След осъществено вписване в информационния масив се издава удостоверение по образец (Приложение № 2).

**Чл. 8.** **(1)** Работното време на обектите се определя съобразно волята на заявителя и съгласно чл. 16, ал. 1, т.2 от Наредбата за обществения ред (приета от Общински съвет, гр. Рила). За определеното работно време се издава Удостоверение по образец (Приложение № 2) от Кмета на Община Рила .

**(2)** В кварталите, отредени за жилищно строителство и сградите със смесено (жилищно и не жилищно) предназначение, работното време на заведенията за обществено хранене и увеселителните заведения може да бъде:

1. за период от 1 април до 31 октомври /летен/ - от 07:00 до 23:00 часа.

2. за период от 1 ноември до 31 март /зимен/ - от 07:00 до 22:00 часа.

**(3)** По изключение и в случай, че отговарят на изискванията на Наредба № 6/2006г., издадена от Министерство на здравеопазването и Министерство на околната среда и водите, и при гарантиране обществения ред и спокойствие на ползваните от посетителите паркинги, съобразно организацията на движението, в предпразничните, празничните и почивните дни, заведенията за хранене и развлечения по ал. 2 могат да работят и с удължено работно време до два часа, както следва:

1. за период от 1 април до 31 октомври /летен/ - до 01:00 часа;

2. за период от 1 ноември до 31 март /зимен/ - до 24:00 часа.

**(4)** Търговски обекти - заведения, категоризирани като дискотеки, нощни барове, както и хотели, игрални зали, интернет зали, зали за хазартни игри и други подобни могат да работят с удължено работно време, както следва:

1. за период от 1 април до 31 октомври /летен/ - от 23:00 часа - до 06:00 часа;

2. за период от 1 ноември до 31 март /зимен/ - от 22:00 часа - до 06:00 часа

в случай, че отговарят на всички нормативни изисквания за извършване на такава дейност. Разрешението за удължено работно време на обекта се издава след подаване на Заявление по образец (Приложение № 1).

**(5)** Търговски обекти за търговия с хранителни и нехранителни стоки, работно време може да бъде:

1. за период от 1 април до 31 октомври /летен/ - от 06:00 до 21:00 часа;

2. за период от 1 ноември до 31 март /зимен/ - от 06:00 до 20:00 часа.

**(6)**  Нарушаването на обществения ред от заведения, работещи с удължено работно време, се констатира от органите на Районно управление на МВР – Рила. При установени системни нарушения, работното време се ограничава в рамките на определеното по ал.1.

**Чл. 9.** Забранява се ползването на тротоарите и площите около търговския обект за съхраняване на стоки и амбалаж.

**Чл. 10.** Търговецът е длъжен да осигурява сигурността, безопасността, хигиената, естетиката, спокойствието на гражданите и обществения ред в обекта и прилежащата му територия.

**ГЛАВА ТРЕТА**

**ТЪРГОВИЯ НА ОТКРИТО НА ОТРЕДЕНИТЕ ЗА ОТКРИТИ ПАЗАРИ И ТЪРЖИЩА ТЕРЕНИ**

**Чл. 11. (1)** Терените за създаване на открити пазари и тържища се предвиждат в подробните устройствени планове на населените места.

**(2)** Не застроени поземлени имоти могат да се използват за открити пазари и тържища по реда на чл. 55 от Закон за устройство на територията в срок до реализиране на подробните устройствени планове.

**Чл. 12. (1)** На терените по чл.11 или части от тях, се организира търговия на открито под временни защитни съоръжения или конструкции, върху маси, сергии, щандове, стелажи и други, които не са трайно прикрепени към терена.

**(2)** В терените по чл.11 може да има:

1. Обекти с траен градоустройствен статут, допуснати по съответния ред;

2. Преместваеми съоръжения по смисъла на чл.56 от Закона за устройство на територията.

**(3)** Търговия на открито, по смисъла на ал.1 може да се извършва и в обособени части от сгради (открити площадки и пространства, вътрешни дворове и др.), ако те са предназначени за такъв вид дейност.

**(4)** Удостоверението за търговска дейност се съхранява от лицето работещо на обекта.

**(5)** Търговецът може да прекрати дейността си след писмено предизвестие в 7 (седем) дневен срок.

**Чл. 13.** Задължителни изисквания при извършване на търговска дейност на открито:

1. да се извършва дейността на точно определеното място;

2. да разположат работните съоръжения така, че да не затрудняват пътникопотока и безопасността на движението;

3. да подържат чистота на територията на обекта и прилежащите зелени площи;

4. да плащат дължимите такси до пето число на текущия месец;

5. да не се извършва търговска дейност без издадено разрешение и платена такса;

6. изрично да се посочи санитарния възел, който ще обслужва обекта.

**ГЛАВА ЧЕТВЪРТА**

**ТЪРГОВИЯ НА ОТКРИТО В ПРИЛЕЖАЩАТА ТЕРИТОРИЯ НА ТЪРГОВСКИ ОБЕКТИ**

**Чл. 14. (1)** Пред търговските обекти, по смисъла на чл.4, ал.1, т.1 се допуска поставяне на съоръжения за извършване на търговия на открито – павилиони, кабини, маси, хладилни витрини, както и елементи на градското обзавеждане - пейки, осветителни тела, съдове за събиране на отпадъци, чешми, фонтани и други съгласно чл.56, ал.1 от Закон за устройство на територията.

**(2)** Пред търговските обекти, по смисъла на чл.4, ал.1, т.1 се допуска поставянето и на вендинг автомати - кафе машини, автомати за топли напитки и безалкохолни напитки, автомати за пакетирани храни и закуски  и др.

**(3)** Търговията на открито пред търговските обекти, въведени в експлоатация, се извършва само с разрешение, издадено от Кмета на общината, издадено по реда Наредба на преместваемите обекти и елементи на градското обзавеждане, за рекламните, информационните и монументално-декоративните елементи на територията на Община Рила.

**Чл. 15.** Наемната цена по зони за квадратен метър на месец за ползване на общинска площ се определя в зависимост от заеманата квадратура и местоположението на обекта, по реда на Приложение № 1, към чл. 24, ал.4, и чл. 28, ал.1 от Наредба за реда за придобиване, управление и разпореждане с общинско имущество.

**Чл. 16.** При констатиране на неправомерно заета общинска площ, Комисията, определена от Кмета на общината, определя допустимостта на ползването на площта и дава своето становище като:

1.при допустимост се налага глоба в размер на трикратния размер на полагащата се наемна цена за квадратен метър/месец за нерегламентирано заетата площ;

2.при недопустимост площта се освобождава със заповед на Кмета на общината, със съдействието на органите на Районно управление – Рила.

**Чл. 17.** При прекратяване договора за наем търговецът връща издаденото му Разрешение за търговия на открито пред търговски обект в 7 (седем) дневен срок от прекратяването.

**ГЛАВА ПЕТА**

**ТЪРГОВИЯ НА ОТКРИТО НА МЕСТА ЗА ВРЕМЕННА ТЪРГОВИЯ, ПРОМОЦИИ И СЪБИТИЯ ОТ РЕКЛАМЕН ХАРАКТЕР**

**Чл. 18.** Временна търговия на открито може да се извършва на определени със заповед на Кмета на общината, места на улици, пазари и базари, площади и на не застроени парцели или не застроени части от застроени парцели, независимо от тяхната собственост, за срок определен в заповедта.

**Чл. 19.** Временна търговия на открито с акварел, живопис, графика и рисунки – моментни и по снимка, може да се извършва и на определени със заповед на Кмета на общината, места за временна търговия на улици, пазари и базари, площади и на не застроени парцели или не застроени части от застроени парцели, независимо от тяхната собственост.

**Чл. 20.** Промоции и събития с рекламен характер се провеждат на места, определени със Заповед на Кмета на общината.

**Чл. 21.** Местата за търговия на открито по чл.18, чл.19 и чл.20 през съответната календарна година се определят съобразно схема, одобрена от Главния архитект на Община Рила, съгласно чл. 56 от Закона за устройство на територията.

**Чл. 22. (1)** Търговията на открито на места за временна търговия, промоции и събития от рекламен характер се извършва въз основа на разрешение, издадено от Кмета на общината.

**(2)** Търговците, извършващи търговията на открито на места за временна търговия, промоции и събития от рекламен характер, заплащат наемна цена за заетата площ в зависимост от заеманата квадратура и местоположението на обекта, по реда на Наредба за определяне и администриране наместните такси и цени на услуги на територията на Община Рила

**/3/** Наемната цена, относно преместваеми съоръжения - вендинг автомати - кафе машини, автомати за топли напитки и безалкохолни напитки, автомати за пакетирани храни и закуски се определя по реда на Наредба за определяне и администриране наместните такси и цени на услуги на територията на Община Рила.

**Чл. 23.** При констатиране на неправомерно заета общинска площ се определя допустимостта на ползването на площта като:

1. при допустимост се налага глоба в размер на трикратния размер на полагащата се наемна цена за квадратен метър/месец за не регламентирано заеманата площ;

2. при недопустимост площта се освобождава със заповед на Кмета на общината, със съдействието на органите на Районно управление на МВР – Рила.

**Чл. 24.** При прекратяване договора за наем, издаденото Разрешение за търговия на открито пред търговски обект се връща в 14 (четиринадесет) дневен срок от прекратяването.

**ГЛАВА ШЕСТА
ИЗИСКВАНИЯ КЪМ ТЪРГОВСКИТЕ ОБЕКТИ**

**Чл. 25. (1)** На видно място в търговския обект или фасадата задължително се поставя постоянен надпис на български език с наименованието на обекта.

**(2)** Търговецът може да изпише допълнително наименованието на обекта и на чужд език. Надписът на чужд език да бъде от същият вид и с не по-големи размери от съответния надпис, изписан на български език.

**Чл. 26. (1)** На видно място в близост до входа на търговския обект задължително се поставя табела със следната информация:

1. фирмата и седалището на търговеца;

2. работно време на търговския обект;

3. името и фамилията на лицето, отговарящо за обекта.

4. обектите за хранене и развлечения и залите за компютърни игри и интернет - залите посочват и ограниченията съгласно чл. 42, т. 1, б. "а" и "в".

5. обектите по чл. 4, ал. 1, т. 1, 1.1. и удостоверение за регистрация съгласно чл. 12, ал. 1 от Закона за храните.

**(2)** Когато обектът е базар (търговски център) с участието на повече търговци, всеки един изписва фирмата си над собствения си щанд.

**(3)** Когато търговският обект е затворен, търговецът обявява това на мястото, на което обявява работното време.

**Чл. 27. (1)** Търговецът е длъжен да предлага на потребителя стоки с етикети на български език.

**(2)** Етикетът съдържа данни за производителя, вносителя (ако стоката е от внос), вида на стоката, нейните съществени характеристики, срок на годност, цената и ако е необходимо, указания за употреба.

**(3)** Информацията, съдържаща се в етикета, трябва да бъде разбираема, достъпна и да не бъде подвеждаща.

**(4)** Търговецът няма право да отстранява или променя етикетите, маркировките или друга информация, дадени от производителя или вносителя.

**Чл. 28.** Когато видът на стоката не позволява поставянето на етикет, търговецът е длъжен да предостави на потребителя данните по чл. 27, ал. 2 по друг подходящ начин.

**Чл. 29. (1)** В хотелите и други места за настаняване, както и в търговските обекти за комунални и други услуги на видно място се поставя ценоразпис на отделните видове услуги.

**(2)** В заведенията за хранене и развлечения се осигуряват листове - меню с предлаганите храни, напитки и техните цени.

**(3)** В обектите, в които се работи с мерки и теглилки, търговецът представя удостоверение за предварителна контролна заверка от компетентния орган, съгласно Закона за измерванията и подзаконовите нормативни актове по приложението му.

**Чл. 30.** Търговецът е длъжен:

1. При продажба на стоката да издаде:

1.1. документ (фактура, фискална касова бележка от електронен касов апарат с фискална памет или електронна система с фискална памет за продажба на течни горива), който да съдържа най-малко данните за датата на продажбата, вида на стоката и цената.

1.2. документ за гаранция предоставен му от производителя.

2. Да приема рекламация през цялото си работно време в търговския обект, където е закупена стоката, освен ако в документа за гаранция не е определено друго.

**Чл. 31.** Търговецът е длъжен да държи в търговският си обект на разположение на контролните органи следните документи, в зависимост от предмета му на дейност:

1. оригинални разрешителни за търговия с тютюневи изделия и спиртни напитки;

2. документи за платени годишни такси за упражняване на дейността продажба на алкохол, спиртни напитки и тютюневи изделия;

3. удостоверение за категоризация на обекта (за обекти за хранене и развлечения, хотели и места за настаняване);

4. лиценз за извършване на туроператорска и туристическа агентска дейност;

5. санитарен журнал за РИОКОЗ;

6. контролна книга за ДВСК;

7. заверени здравни книжки за всеки работник в обекта, в които се продават хранителни стоки, както и в заведенията за хранене и развлечения;

8. сертификат за качество на хранителните продукти;

9. документ за произход на стоката;

10. документ за съответствие на контролно-измервателните уреди с изискванията на Държавната агенция по стандартизация и метрология;

11. други изискуеми документи от специални нормативни актове лицензи, разрешителни и други, в зависимост от предмета на дейност на търговския обект.

**Чл. 32.** **(1)** Търговецът осигурява необходимите сертификационни и стандартизационни документи и създава необходимите условия за тяхното спазване за всички стоки преди пускането им в продажба.

**(2)** При установено отклонение от стандартизационните документи или изтичане срока на годност, търговецът е длъжен да спре стоките от продажба и да ги извади от търговския оборот. Повторното им предлагане за продажба да стане само с писмено разрешение от компетентните контролни органи.

**ГЛАВА СЕДМА
ОГРАНИЧИТЕЛЕН РЕЖИМ**

**Чл. 33. (1)**  На територията на община Рила не се допускат:

1. Лица до 18 години:

а) в заведения за хранене и развлечения след 23,00 часа през летния период и 22,00 часа през зимния период;

б) в игрални зали за хазартни игри;

в) в игрални зали за компютърни игри и интернет - зали след 23,00 часа през летния период и 22,00 часа през зимния период;

2. Сервирането и продажба на алкохолни напитки, тютюневи изделия, порнографска литература, вестници, списания и предмети от този вид от и на лица под 18 години.

3. Допускането на лица видимо употребили: алкохол, наркотично вещество или техни аналози в обекти за търговия, заведения за хранене и развлечения и услуги (зали за хазартни, компютърни и интернет - игри)

4. Продажба на пиротехнически изделия с увеселителни цели извън обектите по Закона за контрол на взривните вещества, огнестрелните оръжия и боеприпаси и Правилника за неговото приложение от и на лица под 18 години.

5. Търговия на открито с вина, спирт и спиртни напитки, тютюн и тютюневи изделия, с изключение на временни щандове по време на панаири, събори, рекламни кампании на фирми и други подобни, като за това се издава разрешително.

6. Разкриването и работа на обекти за продажба и сервиране на алкохол и продажба на тютюневи изделия на места, отстоящи на не по-малко от 200 (двеста) метра, а за игрални автомати клас В, отстоящи на не по-малко от 300 (триста) метра, по най краткия път до оградите на учебните заведения.

7. Използването на тротоарите и площите около търговския обект за съхраняване на стоки и амбалаж, както и излагането на стоки извън търговските обекти.

8. Използването на тротоарите за търговска дейност на улици с движение на МПС, в случай че няма два метра свободна площ за преминаване на пешеходци.

9. Изнасянето на озвучителни уредби пред търговските обекти и озвучаване пространството около тях под каквато и да е форма.

10. Шумното прибиране на търговските маси и столове и поставянето необезшумени хладилни и климатични инсталации.

11. Извършването на търговска дейност и услуги, съпроводени с отделянето на вредни вещества и наднормен шум.

**(2)** Тези забрани се отнасят и за търговците на открито.

**Чл. 34.** Забранява се:

**(1)** Амбулантната търговия със:

1. стоки, които поради този начин на предлагане могат да бъдат опасни за здравето;

2. лекарства, лекарствени материали и продукти медико санитарни и хигиенни материали;

3. петролни продукти и дериватите им;

4. вино и спиртни напитки;

5. стоки, за които е предвидена забрана в нормативен акт.

**(2)** Разносната търговия на промишлени стоки /дрехи, чорапи и др./ по улиците на града и обществените сгради.

**Чл. 35.** Търговците са длъжни:

1. Да поддържат чистотата, осигурят необходимите съдове за твърди битови отпадъци, съгласно действащата нормативна уредба и да следят за спазването на обществения ред в обекта и прилежащата му територия, включително и тротоара пред обекта, и почистват прилежащата територия на търговския обект от натрупаните сняг и лед през зимния период.

2. Да снабдят автомобилите, с които зареждат търговските си обекти в централната част или в забранени за спиране улици, с необходимите пропуски за спиране и зареждане, издавани от общинската администрация.

**ГЛАВА ОСМА
КОНТРОЛ И САНКЦИИ**

**Чл. 36. (1)** Администрирането и контролът по изпълнението на тази наредба се осъществява от Кмета на Община Рила .

**(2)** Районно управление на МВР – Рила оказва съдействие на служителите на общината при и по повод изпълнение на задълженията им, произтичащи от тази Наредба.

**Чл. 37. (1)** Актовете за установяване на нарушения по тази наредба се съставят по реда на Закона за административните нарушения и наказания от:

1. Упълномощени от Кмета на Община Рила длъжностни лица;

2. Служители на Сектор „Пътна полиция” при Областна дирекция на Министерство на вътрешните работи или служители на Районно управление – Рила.

**(2)** Наказателните постановления се издават по реда на Закона за административните нарушения и наказания от Кмета на Община Рила.

**Чл. 38.** За нарушения по чл. 9 и чл. 10 от настоящата наредба се налагат наказания, както следва:

1. При първо нарушение – предписание и срок до един месец за изпълнение на предписанието;

2. При повторно нарушение – глоба или имуществена санкция от 200 лв. до 500 лв.

3. При трето нарушение – глоба или имуществена санкция от 500 лв. до 1 000 лв., като се прекратява и действието на издадените на търговеца от Община Рила, документи.

**Чл. 39.** На лицата, заели неправомерно общинска площ за извършване на търговска дейност се налага административно наказание - глоба или имуществена санкция в размер от 100 лв. до 500 лв.

**Чл. 40.** За нарушения по чл. 12 от настоящата наредба се предвижда наказание глоба или имуществена санкция от 250 лв. до 1 000 лв.

**Чл. 41.** Във всички останали случаи на нарушаване разпоредбите на тази наредба се налагат наказания както следва:

1. За физически лица – глоба в размер от 100 лв. до 500 лв.;

2. За едноличните търговци и юридически лица – имуществена санкция в размер от 200 лв. до 1000 лв.

**Чл. 42.** Установяването на нарушенията, издаването, обжалването и изпълнението на наказателните постановления става по реда, определен в Закона за административните нарушения и наказания.

**Чл. 43.** Общият контрол по изпълнението на настоящата наредба се осъществява от Кмета на Община Рила.

 **ДОПЪЛНИТЕЛНИ РАЗПОРЕДБИ**

**§ 1.** За неуредените в тази наредба въпроси се прилага действащо законодателство на Република България.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Настоящата наредба се издава на основание чл.21, ал.2 във връзка с чл.21, ал.1, т.23 от Закона за местното самоуправление и местната администрация и влиза в сила 7/седем/ дни след публикуването й в местния печат.

**§ 2.** Наредбата е приета с Решение № ...............по Протокол №............................. от заседание на Общински съвет, гр. Рила.